section_heading: Zemljopisne odlike
paragraph_text: Puebla je smještena u dolini Cuetlaxcoapan (nahuatl za „Mjesto gdje zmije mijenjaju kožu”) koja je s četiri strane okružena planinama i vulkanima tzv. „trans-meksičkog vulkanskog pojasa”. Nalazi se oko 100 km istočno od grada Meksika i 40 km od vulkana Popocatépetl i Iztaccíhuatl čiji se sniježni vrhovi uzdižu iznad grada. Na sjeveru dominira uspavani vulkan La Malinche, te Pico de Orizaba na istoku. Hidrološki, dolina pripada porječju rijeke Atoyac, a manje rijeke koje protječu kroz grad su Alseseca i San Francisco.